Diari Oficial de la Generalitat Valenciana


Sumari del DOGV 6298, del 28-06-2010 (2010/7279)

RESOLUCIÓ de 24 de juny de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri de Medi Ambient, i Medi Rural i Marí, i la Generalitat, relatiu a actuacions de conservació en la Xarxa Natura 2000.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6298

Data del DOGV
:   28-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7279


Data del document
:   24-06-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 24 de juny de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri de Medi Ambient, i Medi Rural i Marí, i la Generalitat, relatiu a actuacions de conservació en la Xarxa Natura 2000. [2010/7279]  
El Ministeri de Medi Ambient, i Medi Rural i Marí, i la Generalitat han subscrit, després de la tramitació prèvia reglamentària, el 27 de maig de 2010, el conveni de col·laboració relatiu a actuacions de conservació en la Xarxa Natura 2000.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0922/2010, i que figura com a annex d'esta resolució.  
València, 24 de juny de 2010.- El director general del Secretariat del Consell: Ángel Mompó Romero.  
CONVENI DE COL·LABORACIÓ ENTRE EL MINISTERI DE MEDI AMBIENT I MEDI RURAL I MARI, I LA GENERALITAT, RELATIU A ACTUACIONS DE CONSERVACIÓ EN LA XARXA NATURA 2000  
Madrid, 27 de maig de 2010  
Reunits  
D'una part, Josep Puxeu Rocamora, secretari d'Estat de Medi Rural i Aigua del Ministeri de Medi Ambient, i Medi Rural i Marí, per raó del Reial Decret 574/2008, de 21 d'abril, pel qual es disposa el seu nomenament, actuant en nom i representació del departament de l'administració general de l'Estat esmentat, d'acord amb les facultats que li atribueix l'apartat primer 2.a) de l'Ordre 499/2009, de 24 de febrer, de delegació de competències del Ministeri de Medi Ambient, i Medi Rural i Marí, i l'article 6, en relació amb la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
I d'una altra part, Juan Gabriel Cotino Ferrer, conseller de Medi Ambient, Aigua, Urbanisme i Habitatge, i vicepresident tercer del Consell, per raó de la competència que li atribueix el Decret 13/2009, de 27 d'agost de 2009, pel qual es disposa el seu nomenament, publicat en el Diari Oficial de la Comunitat Valenciana de data 29 d'agost de 2009, en nom i representació de la Generalitat, expressament autoritzat per l'Acord del Consell de data 16 de abril de 2010.  
Les parts, en la qualitat en què cadascuna intervé, es reconeixen la capacitat i legitimació suficients per a subscriure aquest conveni, a l'efecte del qual  
Exposen  
Primer. Que l'administració general de l'Estat, per raó del que disposa l'article 149.1.13ª i 149.1.23ª de la Constitució i els articles 5 i 7 de la Llei 42/2007, de 13 de desembre, del Patrimoni Natural i la Biodiversitat, i la Comunitat Valenciana, per raó del que disposa l'article 56.6 de la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, tenen competències en les matèries objecte del conveni que fonamenten les actuacions objecte d'aquest en règim de col·laboració.  
Segon. Que la Xarxa Natura 2000 constitueix un dels instruments més valuosos de què disposen els estats membres de la Unió Europea per a conservar la seua biodiversitat, i cal emprendre mesures adreçades tant a la conservació i restauració de tipus d'hàbitat com a la conservació, recuperació i reintroducció d'espècies de flora i fauna.  
Tercer. Que l'Estratègia Espanyola per a la Conservació i l'Ús Sostenible de la Diversitat Biològica, aprovada per la Conferència Sectorial de Medi Ambient al desembre de 1998, estipula que l'aportació espanyola a la Xarxa Natura 2000 ha de ser, a llarg termini, una de les columnes vertebrals de l'ordenació territorial de l'Estat i de les comunitats autònomes, i que l'Estat pot mantenir la coordinació existent. Destaca igualment aquesta estratègia que ha de donar-se prioritat a la informació sobre la biodiversitat a la població local des de les àrees protegides, reforçant les vies de coordinació entre les diferents administracions implicades.  
Quart. Que el Pla Forestal Espanyol, aprovat pel Consell de Ministres el 5 de juliol de 2002, té el propòsit d'establir els objectius generals i les directrius bàsiques que definisquen el marc mínim de la política forestal espanyola, garantint el compliment dels compromisos internacionals assumits per Espanya. El Pla Forestal Espanyol i el futur Pla Estratègic Estatal del Patrimoni Natural i la Biodiversitat (article 12 de la Llei 42/2007, de 13 de desembre) promouen la col·laboració de l'administració general de l'Estat amb la Generalitat per a donar suport a les actuacions que la Generalitat ja realitza o proposa en el corresponent document estratègic de planificació, com també per a coordinar aquestes actuacions amb les accions que la mateixa administració general de l'Estat, mitjançant el Ministeri de Medi Ambient, i Medi Rural i Marí, emprén per a la posada en pràctica de forma coherent d'una política de conservació de la diversitat biològica en els espais forestals inclosos en àrees protegides i, en general, els espais naturals protegits i els pertanyents a la Xarxa Natura 2000.  
En conseqüència, i amb la finalitat d'impulsar les actuacions de conservació de la diversitat biològica als espais de la Xarxa Natura 2000 que realitza la Direcció General de Medi Natural i Política Forestal, del Ministeri de Medi Ambient, i Medi Rural i Marí, ambdues parts subscriuen aquest conveni de col·laboració amb subjecció a les següents  
Clàusules  
Primera. Objecte del conveni  
Aquest conveni té com a objecte articular la col·laboració entre el Ministeri de Medi Ambient, i Medi Rural i Marí i la Generalitat, en relació amb les actuacions de la Direcció General de Medi Natural i Política Forestal, del Ministeri de Medi Ambient, i Medi Rural i Marí, en matèria de conservació i restauració de la diversitat biològica als espais de la Xarxa Natura 2000 al territori de la Comunitat Valenciana.  
Segona. Actuacions  
La Direcció General de Medi Natural i Política Forestal del Ministeri de Medi Ambient, i Medi Rural i Marí ha de realitzar les actuacions que es recullen en l'annex d'aquest conveni entre els anys 2010 i 2014.   
Tercera. Finançament  
La inversió total màxima que ha de realitzar el Ministeri de Medi Ambient, i Medi Rural i Marí, mitjançant la Direcció General de Medi Natural i Política Forestal és de vint-i-vuit milions nou-cents trenta-nou mil nou-cents setanta-sis euros (55.153.264,00 €), en el període considerat, amb la distribució per anys que figura en la taula de l'annex indicat en la clàusula segona.   
Quarta. Incidències en l'execució d'obres  
Si en el normal desenvolupament d'alguna de les obres, i d'acord amb el que preveu la Llei 30/2007, de Contractes del Sector Públic, sorgeixen incidències que impliquen un increment del pressupost inicialment aprovat (liquidacions o reformats), pot acordar-se en el Comité de Seguiment una minoració dels pressupostos de les restants obres, sense que puguen superar en cap cas les xifres d'inversió màxima anual.  
Cinquena. Obligacions i procediment d'execució  
1. A l'efecte del compliment de l'objecte d'aquest conveni de col·laboració, l'administració general de l'Estat, mitjançant el MARM (Direcció General de Medi Natural i Política Forestal, es compromet a:  
- La realització d'actuacions que figuren en l'annex a càrrec de l'aplicació pressupostària 70.63.332L.014 del pressupost de la Direcció General de Medi Natural i Política Forestal, i seran licitades, adjudicades, gestionades, inspeccionades i rebudes per aquest òrgan.  
- Nomenar el director d'obra i coordinador de seguretat i salut, a proposta de la comunitat autònoma.   
- Emetre informe sobre els projectes per l'Oficina de Supervisió de Projectes de la Direcció General de Medi Natural i Política Forestal.  
2. A l'efecte del compliment de l'objecte d'aquest conveni de col·laboració, la Generalitat ha d'assumir, a càrrec dels seus pressupostos, d'acord amb el Ministeri de Medi Ambient, i Medi Rural i Marí, en el si del Comité de Seguiment a què es refereix la clàusula vuitena, les funcions de redacció dels projectes i direcció de les obres. com també, si és el cas, les de coordinació de seguretat i salut, i la documentació sobre els projectes a què fa referència la clàusula sisena.   
Així mateix, la comunitat autònoma ha de garantir la plena disponibilitat dels terrenys afectats.  
3. Una vegada acabades les infraestructures ambientals, si és el cas, l'administració general de l'Estat ha de lliurar les obres executades i immobilitzades adquirides en aquest conveni a l'administració autonòmica.  
Sisena. Projectes  
Als projectes s'ha d'adjuntar la documentació preceptiva per a tramitar-los d'acord amb la Llei 30/2007, de 30 d'octubre, de Contractes del Sector Públic (acta de replantejament, disponibilitat dels terrenys, etc.), i ha d'incloure una còpia del projecte en format digital.  
Si cal sotmetre el projecte al procediment d'avaluació d'impacte ambiental, d'acord amb la legislació vigent en la matèria, al projecte s'ha d'adjuntar el corresponent estudi d'impacte ambiental, i la comunitat autònoma ha de proporcionar la documentació necessària per a la tramitació ambiental i indicar la necessitat o no de sotmetiment a l'EIA segons la legislació autonòmica.  
De la mateixa manera, i en compliment del Reial Decret 1421/2006, d'1 de desembre, s'hi ha d'adjuntar el corresponent certificat emés per la comunitat autònoma de no afecció negativa a aquesta xarxa (declaració de l'autoritat responsable de supervisar els llocs de la Xarxa Natura 2000), i pot incloure, si cal, un informe o estudi específic d'afecció ambiental (article 6 de la Directiva 92/433/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres) on es reculla l'avaluació de l'actuació en relació amb les possibles repercussions sobre tipus d'hàbitat i taxons propis del lloc. El projecte corresponent ha de reflectir els possibles condicionants de l'execució de les obres que preveja aquest informe d'afecció.  
Setena. Àmbit d'actuació  
Les actuacions que s'executen en desenvolupament d'aquest conveni han d'ajustar-se al que preveu el Pla Forestal Espanyol, aprovat pel Consell de Ministres de 5 de juliol de 2002, pel que fa a restauració d'espais de la Xarxa Natura 2000, recuperació d'espècies de flora i fauna en perill d'extinció, construcció de centres de recuperació d'espècies en perill d'extinció o de centres d'interpretació de la Xarxa Natura 2000 i d'espais naturals protegits, o altres actuacions.  
Vuitena. Comité de seguiment  
1. Per a l'impuls, el seguiment i el control de les accions incloses en l'àmbit d'aplicació d'aquest conveni de col·laboració, com també per a la interpretació d'aquest, s'ha de constituir un comité bilateral de seguiment, el qual està facultat per a:  
- Comprovar que els projectes i treballs emanats de l'aplicació d'aquest conveni s'ajusten als objectius d'aquest.  
- Proposar, d'acord amb el que estableix la clàusula quarta, l'ajust del contingut i l'import del pressupost de les actuacions que figuren en l'annex d'aquest conveni, sempre que no se supere la inversió total establida en la clàusula tercera ni es modifique cap de les anualitats indicades en l'annex d'aquest conveni.  
- Resoldre les incidències que sorgisquen en el desenvolupament i l'aplicació del conveni.  
2. El comité de seguiment ha d'estar compost per representants de cadascun dels òrgans següents:  
- Per part del Ministeri de Medi Ambient, i Medi Rural i Marí, un representant de la Direcció General de Medi Natural i Política Forestal.  
- Un representant de la Delegació del Govern a la Comunitat Autònoma.  
- Per part de la Generalitat, dos representants de la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge.  
3. El comité ha d'estar presidit pel representant de la Direcció General de Medi Natural i Política Forestal del Ministeri de Medi Ambient, i Medi Rural i Marí, i s'ha de reunir almenys una vegada cada any.  
Novena. Vigència  
Aquest conveni estarà vigent des de la data de la firma fins al 31 de desembre de 2014. Pot prorrogar-se per acord exprés, amb anterioritat a la data d'expiració d'aquest, sempre que les parts aproven un nou annex d'inversions per a un següent període de vigència, després de la tramitació i l'aprovació del corresponent acord de pròrroga.  
Deu. Modificació i resolució  
1. Aquest conveni de col·laboració pot ser modificat per mutu acord de les parts, amb la proposta prèvia del Comité de Seguiment. La modificació s'ha d'efectuar mitjançant la subscripció de l'oportú acord de modificació del conveni i amb subjecció als tràmits que en cada cas siguen preceptius.   
2. Són causes de resolució anticipada d'aquest conveni les següents:  
- El mutu acord de les parts que el subscriuen.  
- L'entrada en vigor de disposicions legals o reglamentàries que en determinen l'extinció.  
- L'incompliment de qualsevol de les clàusules.  
- La denúncia d'una de les parts amb un preavís de tres mesos.  
En aquests casos s'ha d'establir, en funció de la causa concreta d'extinció, i a la vista de la situació particular de les actuacions en curs, la forma de terminació d'aquestes, segons el que estableix la Llei 30/2007, de 30 d'octubre, de Contractes del Sector Públic.  
Onze. Règim jurídic i jurisdicció  
Aquest conveni està subjecte al que disposen els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
La resolució de les diferències d'interpretació i compliment que puguen sorgir en l'execució del conveni correspon al Comité de Seguiment. En defecte d'acord, han de ser resoltes d'acord amb el que preveu la Llei 29/1998, de 13 de juliol, Reguladora de la Jurisdicció Contenciosa Administrativa.  
Dotze. Publicitat de les actuacions  
En les actuacions que es realitzen a l'empara d'aquest conveni és obligatòria la senyalització d'aquestes amb l'emblema del Ministeri Medi Ambient, i Medi Rural i Marí, de la Generalitat, i del fons europeu cofinançador (FEDER), com a entitats finançadores de les inversions.  
Per a la deguda constància del que s'acorda, i en prova de conformitat, les parts firmen aquest conveni, per triplicat exemplar, en el lloc i la data indicats en l'encapçalament.  
2359592332Fk ministra de Medi Ambient, i Medi Rural i Marí, p. d. el secretari d'Estat de Medi Rural i Aigua (Ap. primer.2.a del cap. I de l'Ordre ARM/499/2009, de 24 de febrer, BOE 03.03.2009): Josep Puxeu Rocamora.  
El conseller de Medi Ambient, Aigua, Urbanisme i Habitatge, i vicepresident tercer del Consell: Juan Gabriel Cotino Ferrer.  
ANNEX D'ACTUACIONS  
  
\* \* \* \* \*  
ANEXO DE ACTUACIONES  
